
Text rozhodnutia
Súd: Krajský súd Bratislava Spisová značka: 2CoKR/72/2011 Identifikačné číslo súdneho spisu: 4111223688 Dátum vydania rozhodnutia: 02. 02. 2012 Meno a priezvisko sudcu, VSÚ: JUDr. Elena Kúšová ECLI: ECLI:SK:KSBA:2012:4111223688.1 Uznesenie Krajský súd v Bratislave v právnej veci navrhovateľa: JUDr. Richard Schwarz, bytom Rákocziho 12, 940 56 Nové Zámky, likvidátor spoločnosti EUROPA IMMOBILIARE, s.r.o. „v likvidácii", so sídlom Detvianska 31, 940 01 Nové Zámky, IČO: 31 430 511, o priznaní odmeny za výkon funkcie predbežného správcu JUDr. Erikovi Solárovi, so sídlom kancelárie Kmeťkova 24, 949 01 Nitra, o odvolaní Q. M., F. V. XXXX/XX, XXX XX W. A., poslednej konateľky dlžníka, proti uzneseniu Okresného súdu Nitra č.k. 32K/34/2011-95 zo dňa 28.10.2011, takto r o z h o d o l : Krajský súd v Bratislave uznesenie Okresného súdu Nitra č.k. 32K/34/2011-95 zo dňa 28.10.2011 p o t v r d z u j e . o d ô v o d n e n i e : Napadnutým uznesením (prvým výrokom) súd prvého stupňa priznal predbežnému správcovi odmenu vo výške 663,88 eura a zároveň druhým výrokom zaviazal na jej zaplatenie Q. M., F. V. XXXX/XX, W. A., a to do 3 dní od právoplatnosti uznesenia. Súd prvého stupňa o odmene predbežného správcu rozhodol podľa § 21 ods. 3 zák. č. 7/2005 Z.z. o konkurze a reštrukturalizácii a o zmene a doplnení niektorých predpisov (ďalej len ZKR) a podľa § 11 ods. 2 vyhlášky MS SR č. 665/2005 Z.z. ktorou sa vykonávajú niektoré ustanovenia zákona č. 7/2005 Z. z. o konkurze a reštrukturalizácii a o zmene a doplnení niektorých zákonov (ďalej len vyhláška), nakoľko zistil, že predbežný správca si svoje povinnosti splnil v lehote, a preto nebol dôvod na zníženie odmeny podľa § 11 ods. 5 vyhlášky. Výdavky vynaložené na výkon svojej činnosti si predbežný správca neuplatnil, preto súd prvého stupňa o ich priznaní nerozhodoval. O druhom výroku rozhodol podľa § 13 ods. 2 ZKR, v zmysle ktorého, v prípade, že konkurzné konanie začalo na návrh likvidátora dlžníka, ktorý vykonal likvidačnú účtovnú súvahu a zistil, že majetok dlžníka nepostačuje ani na úhradu preddavku, povinnosť zaplatiť preddavok likvidátor dlžníka nemá. V tomto prípade platí odmenu a výdavky predbežného správcu štatutárny orgán alebo člen štatutárneho orgánu dlžníka a ak tieto orgány nie sú ustanovené, štatutárny orgán dlžníka, ktorý vykonával funkciu naposledy. Nakoľko súd zistil, že dlžník - EUROPA IMMOBILIARE, s.r.o. „v likvidácii“, so sídlom Detvianska 31, Nové Zámky, IČO: 31 430 511, nemal ustanovený štatutárny orgán, zaviazal na zaplatenie odmeny predbežného správcu Q. M., F. V. XXXX/XX, W. A., ktorá bola zapísaná v Obchodnom registri súdu prvého stupňa v odd.: Sro, vl.č.: 3257/N ako posledná konateľka a jej funkcia zanikla dňa 02.11.2007. Proti uzneseniu súdu prvého stupňa podala včas odvolanie posledná konateľka Q. M., F. V. XXXX/ XX, W. A., ktoré odôvodnila tým, že menovanie likvidátora a potom predbežného správcu bolo nedôvodné. Podľa jej názoru súd mal rozhodnúť o zrušení spoločnosti bez likvidácie, pretože spoločnosť nemala žiadny majetok. Ďalej uviedla, že likvidátor vymenovaný súdom nemohol pri zisťovaní majetku spoločnosti zistiť jej predlženie vzhľadom na to, že sa s ňou ani so spoločníkom spoločnosti nikdy nekontaktoval a je presvedčená, že si nikto ani neprihlásil pohľadávku. Spoločnosť teda nebola v úpadku a nebol dôvod na podanie návrhu na konkurz likvidátorom a následne na začatie konkurzného konania a ustanovenie predbežného správcu. Z uvedených dôvodov navrhla napadnuté uznesenie zrušiť. Krajský súd v Bratislave ako súd odvolací (§ 10 ods. 2 zák. č. 99/1963 Zb. Občiansky súdny poriadok - ďalej len O.s.p), preskúmal uznesenie súdu prvého stupňa podľa § 212 ods. 1 O.s.p., prejednal odvolanie podľa § 214 ods. 2 O.s.p. bez nariadenia pojednávania a po oboznámení sa s obsahom spisu a dôvodmi odvolania dospel k záveru, že odvolaniu nie je možné vyhovieť. Z obsahu spisu súdu prvého stupňa mal odvolací súd preukázané, že Okresný súd Nitra rozhodol o zrušení spoločnosti EUROPA IMMOBILIARE, s.r.o. „v likvidácii“, so sídlom Detvianska 31, Nové Zámky, IČO: 31 430 511 uznesením č.k. 28CbR/106/2008-46 zo dňa 12.03.2010 v súlade s ust. § 68 ods. 6 písm. a) Obchodného zákonníka (ďalej len ObZ). Vykonaným dokazovaním zistil majetok spoločnosti podľa poslednej individuálnej účtovnej závierky ku dňu 31.12.2007. Podľa názoru súdu prvého stupňa výška tohto majetku postačovala na náhradu primeraných výdavkov a odmeny za výkon funkcie likvidátora, preto rozhodol o zrušení spoločnosti s likvidáciou. Zo správy Zbierky listín vedenej Obchodným registrom súdu prvého stupňa zistil, že spoločnosť do zbierky listín založila účtovné závierky za obdobie r. 2001-2004, 2006 a 2007. Zo zistených skutočností mal súd za to, že spoločnosť má majetok. K námietke odvolateľky odvolací súd uvádza, že preskúmavacie oprávnenie odvolacieho súdu sa nemôže vzťahovať na postup súdu pri rozhodovaní o zrušení spoločnosti. Rozhodnutie súdu prvého stupňa č.k. 28CbR/106/2008-46 zo dňa 12.03.2010 nadobudlo dňa 14.04.2010 právoplatnosť. Predmetom odvolacieho konania nemôžu byť skutkové a právne okolnosti, o ktorých už bolo právoplatne rozhodnuté v inom konaní. Ďalej z obsahu spisu vyplýva, že likvidátor pri svojej činnosti zistil, na základe jemu dostupných údajov, predlženie spoločnosti, preto mal povinnosť bez zbytočného odkladu podať návrh na vyhlásenie konkurzu podľa § 72 ods. 2 ObZ. Súd prvého stupňa mal za to, že návrh spĺňal všetky náležitosti, a preto uznesením č.k. 32K/34/2011-51 zo dňa 16.08.2011 začal konkurzné konanie na dlžníka EUROPA IMMOBILIARE, s.r.o. „v likvidácii“, so sídlom Detvianska 31, Nové Zámky, IČO: 31 430 511. Odvolací súd zdôrazňuje, že nie je možné spochybňovať postup súdu prvého stupňa pri vydaní uznesenia o začatí konkurzného konania, proti ktorému nie je prípustné odvolanie. Rovnako pokiaľ ide o rozhodnutie súdu prvého stupňa č.k. 32K/34/2011-58 zo dňa 24.8.2011 o ustanovení predbežného správcu, nemožno akceptovať námietku odvolateľky, že predbežný správca nemal byť ustanovený. Súdu prvého stupňa zo zoznamu majetku predloženého likvidátorom, nebolo zrejmé, či majetok spoločnosti bude postačovať aspoň na úhradu nákladov konkurzu, preto v zmysle § 18 ZKR ustanovil za predbežného správcu dlžníkovi JUDr. Erika Solára, so sídlom kancelárie Kmeťkova 24, 949 01 Nitra. Proti tomuto typu rozhodnutia odvolanie taktiež nie je prípustné. Odvolací súd dáva odvolateľovi do pozornosti, že pokiaľ má súd pochybnosti o majetku úpadcu, je povinný ustanoviť predbežného správcu, aby mal existenciu, resp. neexistenciu majetku preukázanú a zistenú. Z podaného návrhu likvidátora na vyhlásenie konkurzu vyplýva, že likvidátor si splnil svoju povinnosť, vyhotovil likvidačnú účtovnú súvahu a zistil, že majetok spoločnosti nepostačuje ani na úhradu preddavku predbežného správcu. Preto v zmysle § 13 ods. 2 ZKR nemal povinnosť zaplatiť preddavok na úhradu odmeny a výdavkov predbežného správcu. Odmenu v tomto prípade platí podľa § 13 ods. 2 druhá veta ZKR štatutárny orgán a ak tento nie je ustanovený, štatutárny orgán, ktorý vykonával funkciu naposledy. Z výpisu z Obchodného registra súdu prvého stupňa je nesporné, že poslednou konateľkou spoločnosti bola Q. M., ktorej funkcia zanikla dňa 02.11.2007. Od tohto dňa nebol v spoločnosti ustanovený nový konateľ. V tomto prípade odmenu predbežného správcu platí ten, kto vykonával funkciu štatutárneho orgánu naposledy. Na základe vyššie uvedených skutočností odvolací súd podľa § 219 ods. 1 O.s.p. napadnuté uznesenie súdu prvého stupňa potvrdil ako vecne správne. Toto uznesenie bolo členmi senátu prijaté pomerom hlasov 3:0 (§ 3 ods. 9 tretia veta zák. č. 757/2004 Z.z. v znení neskorších predpisov). Poučenie: Proti tomuto uzneseniu odvolanie nie je prípustné.

